高郵遇大熱作
作者：呂本中
朝代：宋

paragraphs: 南風極炎暑，赤日不可傍。
扁舟在地底，淺水安得强。
坐懷長河冰，未盡暍飲狀。
甚憎食案蠅，意欲不相讓。
旱苗乾欲死，蒲藕秋可望。
平生投筆手，中有無盡藏。
爾來夜深藏，穏着犢鼻上。
有如三年艾，更復加百壯。
黑雲翻日脚，好雨終不放。
雷聲無事來，殷殷車百兩。
東街暴泥龍，西街設銅像。
利害有不同，未易相得喪。
農夫責催租，日夕困大杖。
那知清歌前，把酒有餘量。